Referat fra møte i FAU 10.12.19 og 09.01.20.

Det ble den 10.12 holdt ekstraordinært møte i FAU som følge av reaksjoner på at det tradisjonelle juleverkstedet ble avlyst.
Juleverkstedet er en årelang tradisjon som mange elever, foreldre og andre foresatte har et nært forhold til. Mange ble skuffet over at juleverkstedet ble avlyst uten kommunikasjon med elever og foreldre/FAU.
Rektor informerte om at bakgrunnen for avgjørelsen er at det er kjøpestopp i kommunen, og at det skal gjennomføres juleaktiviteter klassevis, og til ulike tider. Foresatte er velkommen til å delta.
Rektor sier at ledelsen ikke var klar over at juleverkstedet er av så stor betydning for så mange, og beklager dette.
Konklusjonen er at skolen og FAU skal samarbeide om årets juleverksted slik at vi kan invitere foreldre og foresatte til juleverksted slik det har vært gjort de tidligere år.

Fra møte 09.01.20:

Sak 1 – Gratisprinsippet

Det har vært noe usikkerhet rundt tolkningen av gratisprinsippet og lærerne stiller spørsmål om hvordan det skal være i situasjoner der det frem til nå har stått på ukeplanen at elevene kan ha med noe ekstra? Eksempelvis godteri på avslutninger, tursjokolade, bålmat osv.?

Det er innhentet en oppklaring fra skolefaglig rådgiver, Gro Dagsvik, som henviser til prosedyre for gratisprinsippet. Prinsippet er at man vil til livs betaling i skolen, som for eksempel innsamlinger til klasseturer, gaver o.l., inngangspenger og innkjøp av dyrt utstyr/materiell; det skal ikke koste noe *ekstra* å ha barn på skolen.
Mat og nødvendige klær/utstyr må foreldre/foresatte forvente å betale selv.
Konklusjonen er at det er greit med bålmat, tursjokolade, spise frokost på skolen og noe godt på avslutninger, men at man passer på å formulere seg slik at det tydelig kommer frem at det er frivillig, og ingen kan pålegges å ta med.

I forbindelse med turer/leirskole skal det ikke legges føringer for klær og utstyr av visse merker, og det skal kommuniseres at det er mulig å låne utstyr dersom det er tilfellet.

Sak 2 – Foreldremøte 20.02.20

Det skal arrangeres et foreldremøte 20. februar som handler om nettvett. Foredragsholdere er forebyggende enhet hos politiet. I utgangspunktet gjelder dette for 5. klasse, men siden klassen er liten, så foreslår rektor at 4, 5 og 6 trinn inviteres på møtet.

Sak 3 – Rus

Det har den siste tiden vært mye og stor oppmerksomhet i media om bekymringsfullt rusmisbruk blant ungdom i Harstad kommune. Kommunen arrangerte for kort tid siden et stort møte i der flere aktører deltok. Agenda var å få oversikt over de ulike problemstillingene knyttet til rusbruk blant ungdom. Anita sitter nå i en arbeidsgruppe i Harstad kommunes foreldreutvalg (HKFU) som skal forsøke å kartlegge omfang av rusbruk på de ulike skolene. Vet vi noe om forekomsten på Sørvik skole? Det kommer etterhvert et skriv fra HKFU med informasjon om hvordan denne kartleggingen er tenkt gjennomført. Skrivet skal distribueres ut til foreldrene i alle klasser.

Sak 4 – Uteområdet på skolen

Planlegging av uteområdet er diskutert på møte i samarbeidsutvalget (SU).
Disse sakene ble tatt opp:

Turnstativet skal endelig opp, men det er en prosess for å finne ut hvor dette kan stå. Vi avventer svar fra drift- og utbyggingstjenesten i Harstad kommune med kart over rørledninger på skolens eiendom. Når dette foreligger kan skolen ta stilling til hvor stativet skal plasseres.

Kom forslag om at hver klasse får en egen blomsterkasse der de kan plante blomster, urter og grønnsaker. Skolen er positive til dette og vil sørge for at disse blir brukt dersom vi kan kjøpe inn disse.

Vennebenker – elevene ønsker vennebenker på skolen der tanken er at dersom en elev føler seg alene, så skal han/hun kunne sette seg på benken for å signalisere at de trenger noen å leke med. Elevene ønsker seg minst to benker på skoleområdet.

Elevene ønsker seg også en ny humpe, og en kasse nede ved ballbingen som de kan oppbevare klassefotballene i. Beatrice sørger for at kassen blir bygget, så kan elevene male og utsmykke dem. Kassen må kunne låses, og det er enighet om at SFO kan forespørres om å oppbevare nøkler til denne.

Elevene ønsker seg også en balanseline og store rør som de kan klatre i.

Henny undersøker pris på pallekarmer, jord og pukk til blomsterkasser, samt gravemaskin og gravemelding som er nødvendig for å få opp turnstativet.
Trine undersøker mulighetene for å få bygget vennebenker.
Trude undersøker muligheten for å skaffe store rør.

Utgiftene kartlegges og tas med til neste møte. Vi må videre se på prioritering av de midler som allerede finnes, og også søke midler eksternt.

Dugnad for å sette i stand uteområdet blir sannsynligvis i mai, men eksakt tidspunkt blir avklart nærmere våren. Innkalling til dugnad blir annonsert på FAU sin fellesside på facebook i god tid før dugnadstidspunkt. Informasjonen gis også ut til klassene av klassekontaktene.

Busstopp på Sandtorg
Flere busstopp på Sandtorg ligger langs riksveien, og oppleves som utrygge for elevene. Spesielt et stoppet ligger på et sted der flere av ungene som tar bussen må gå langs autovernet på riksveien for å komme til busstoppet. Strekningen har heller ikke gatelys. Rektor undersøker med fylkeskommunen/kommunen om saken kan tas videre i forhold til krav om trygg skolevei. Vi tar opp tråden på neste møte.

Sak 6 – Eventuelt

Trafikksituasjonen ved droppsonen.
Etter at FAU meldte at det var aktuelt med aksjoner ved levering og henting har trafikksituasjonen bedret seg noe, men fortsatt ikke bra.
Veimyndighetene kan ikke sette opp noen skilter etter veitrafikkloven, men vi står fritt til å sette opp andre skilter dersom vi mener at dette kan ha en hensikt.

Neste møte i FAU blir 27.02.20

Referent: Henny Erstad